Diefstal van sand lei glo tot vier seuns se doodBonginkosi Madikizela het die toneel Donderdag saam met ander rolspelers besoek. ŉ Ondersoek is begin om die presiese omstandighede te bepaal wat tot die dood van vier seuns gelei het langs die N2-snelweg in Kaapstad in die Wes-Kaap. Die seuns het in ŉ gat langs die snelweg geval. ŉ Noodoproep is Maandag net ná 15:00 oor die voorval ontvang en nood- en reddingspanne is na die toneel naby die N2/Borcherds Quarry-aansluiting ontbied. Die liggame van twee seuns is net ná 18:00 uit die gat gehaal. Snuffelhonde is ook in die soektog ingespan en die liggaam van ŉ derde seun is net ná 21:00 uit die gat gehaal. Die liggaam van die vierde seun is Dinsdag net ná 02:20 uit die gat gehaal. Bonginkosi Madikizela, Wes-Kaapse LUR vir vervoer en openbare werke, het Donderdag die toneel besoek en sy medelye met die oorledenes se gesinne betuig. “Geen ouers moet deur die pyn gaan om hul kind te begrawe nie,” het hy gesê. Madikizela het ook die seuns se gesinne besoek om sy medelye te betuig. Madikizela het sy departement opdrag gegee om ŉ dringende ondersoek te doen na die voorval. Die ondersoek moet die identifisering van soortgelyke gevaarplekke langs die provinsiale padnetwerk insluit. “Misdadigers het glo die vorige naweek groot hoeveelhede sand uit die wal langs die pad gegrawe en dit het ŉ ineenstorting tot gevolg gehad terwyl die kinders daar gespeel het, onbewus van hierdie gevaar,” het Madikizela gesê. Die polisie is versoek om ŉ ondersoek in die verband te begin en diegene wat verantwoordelik is aan die pen te laat ry. Madikizela het ŉ beroep op wetstoepassingsagentskappe gedoen om polisiëring in die area te verhoog om soortgelyke voorvalle te verhoed. Die gemeenskap is ook aangemoedig om enige onwettige optrede dadelik by die owerhede aan te meld. “Ons moet alles in ons vermoë doen om ŉ soortgelyke tragedie te voorkom.”